# REZOLŪCIJA MSC.273(85)

**(pieņemta 2008. gada 4. decembrī)**

**STARPTAUTISKĀ DROŠAS KUĢU EKSPLUATĀCIJAS UN PIESĀRŅOJUMA NOVĒRŠANAS VADĪBAS KODEKSA**

**(STARPTAUTISKĀ DROŠĪBAS VADĪBAS (*ISM*) KODEKSA) GROZĪJUMU PIEŅEMŠANA**

KUĢOŠANAS DROŠĪBAS KOMITEJA,

ATSAUCOTIES uz Konvencijas par Starptautisko Jūrniecības organizāciju 28. panta b) punktu par Komitejas funkcijām;

ŅEMOT VĒRĀ rezolūciju A.741(18), ar kuru Asambleja pieņēma Starptautisko drošas kuģu ekspluatācijas un piesārņojuma novēršanas vadības kodeksu (Starptautisko drošības vadības (*ISM*) kodeksu) (turpmāk tekstā – “*ISM* kodekss”), kas ir kļuvis obligāts saskaņā ar 1974. gada Starptautiskās konvencijas par cilvēku dzīvības aizsardzību uz jūras (*SOLAS*) (turpmāk tekstā –“Konvencija”) IX nodaļu,

ŅEMOT VĒRĀ ARĪ Konvencijas VIII panta b) punktu un IX nodaļas 1.1. noteikumu par *ISM* kodeksa grozīšanas procedūru,

IZSKATĪJUSI savā astoņdesmit piektajā sesijā *ISM* kodeksa grozījumus, kas ierosināti un izplatīti saskaņā ar Konvencijas VIII panta b) punkta i) apakšpunktu,

1. PIEŅEM saskaņā ar Konvencijas VIII panta b) punkta iv) apakšpunktu *ISM* kodeksa grozījumus, kuru teksts ir iekļauts šīs rezolūcijas pielikumā;

2. NOSAKA saskaņā ar Konvencijas VIII panta b) punkta vi) apakšpunkta 2. daļas bb) punktu, ka minētie grozījumi tiks uzskatīti par pieņemtiem 2010. gada 1. janvārī, ja vien pirms šā datuma vairāk nekā viena trešdaļa Konvencijas līgumslēdzēju valdību vai tādas līgumslēdzējas valdības, kuru kopējā tirdzniecības flote veido ne mazāk kā 50 % no pasaules tirdzniecības flotes bruto tilpības, nav darījušas zināmus savus iebildumus pret grozījumiem;

3. AICINA Konvencijas līgumslēdzējas valdības ņemt vērā, ka saskaņā ar Konvencijas VIII panta b) punkta vii) apakšpunkta 2. punktu grozījumi stājas spēkā 2010. gada 1. jūlijā pēc to pieņemšanas saskaņā ar šīs rezolūcijas 2. punktu;

4. LŪDZ ģenerālsekretāram atbilstoši Konvencijas VIII panta b) punkta v) apakšpunktam nosūtīt visām Konvencijas līgumslēdzējām valdībām šīs rezolūcijas un tās pielikumā iekļauto grozījumu teksta apliecinātas kopijas;

5. LŪDZ ARĪ ģenerālsekretāram nosūtīt šīs rezolūcijas un tās pielikuma kopijas visiem tiem organizācijas dalībniekiem, kuri nav Konvencijas līgumslēdzējas valdības.

# PIELIKUMS

**STARPTAUTISKĀ DROŠAS KUĢU EKSPLUATĀCIJAS UN PIESĀRŅOJUMA NOVĒRŠANAS VADĪBAS KODEKSA (STARPTAUTISKĀ DROŠĪBAS VADĪBAS (*ISM*) KODEKSA) GROZĪJUMI**

**1. VISPĀRĪGA INFORMĀCIJA**

**Sadaļa “1.1. Definīcijas”**

1. Šīs sadaļas 1.1.10. punktā vārdus “tas ietver” aizstāj ar vārdu “vai”.

# Sadaļa “1.2. Mērķi”

2. Spēkā esošo 1.2.2. punkta 1.2.2.2 apakšpunkta tekstu aizstāj ar tekstu šādā redakcijā:

“1.2.2.2. jāizvērtē visi identificētie riski tās kuģiem, personālam un videi un jānosaka atbilstoši drošības pasākumi, un”.

# 5. KAPTEIŅA PIENĀKUMI UN PILNVARAS

3. Pievieno vārdu “periodisku” 5.1.5. punkta sākumā.

# 7. PLĀNU IZSTRĀDE DARBĪBĀM UZ KUĢA

4. Spēkā esošā 7. punkta teksts tiek aizstāts ar tekstu šādā redakcijā:

“**7. DARBĪBAS UZ KUĢA**

Sabiedrībai jānosaka procedūras, plāni un instrukcijas, tostarp vajadzības gadījumā jāizstrādā pārbaudes lapas, galvenajām darbībām uz kuģa, kas saistītas ar personāla un kuģa drošību, kā arī vides aizsardzību. Dažādie pienākumi jānosaka un jāsadala kvalificētam personālam.”

# 8. GATAVĪBA ĀRKĀRTAS SITUĀCIJĀM

5. Spēkā esošo 8.1. punkta tekstu aizstāj ar tekstu šādā redakcijā:

“8.1. Sabiedrībai jāidentificē iespējamās ārkārtas situācijas uz kuģa un jānosaka procedūras rīcībai to gadījumos.”

# 9. ZIŅOJUMI PAR NEATBILSTĪBĀM, NELAIMES GADĪJUMIEM UN BĪSTAMĀM SITUĀCIJĀM UN TO ANALĪZE

6. Spēkā esošo 9.2. punkta tekstu aizstāj ar tekstu šādā redakcijā:

“9.2. Sabiedrībai jānosaka procedūras koriģējošu darbību īstenošanai, tostarp pasākumi, kas paredzēti, lai novērstu atkārtošanos.”

# 10. KUĢA UN APRĪKOJUMA UZTURĒŠANA

7. Šīs sadaļas 10.3. punktā svītro vārdus “jānosaka procedūras, kādās saistībā ar drošības vadības sistēmu”.

# 12. SABIEDRĪBAS APSTIPRINĀŠANA, PĀRSKATS UN NOVĒRTĒJUMS

8. 12.1. punktu aizstāj ar šādu tekstu:

“12.1. Sabiedrībai jāveic iekšējie drošības auditi uz kuģa un krastā ne retāk kā reizi divpadsmit mēnešos, lai pārbaudītu, vai drošības un piesārņojuma novēršanas pasākumi atbilst drošības vadības sistēmai. Ārkārtējos apstākļos šo intervālu var pagarināt, bet ne vairāk kā par trim mēnešiem.”

9. Šīs sadaļas 12.2. punktā tekstu “efektivitāte un, ja vajadzīgs, jāpārskata *SMS*” aizstāj ar tekstu “*SMS* efektivitāte”.

# 13. SERTIFIKĀCIJA UN PERIODISKA APSTIPRINĀŠANA

10. Pēc spēkā esošā 13.11. punkta pievieno jaunu 13.12., 13.13. un 13.14. punktu šādā redakcijā:

“13.12. Kad atjaunošanas apstiprināšana ir pabeigta pēc esošā drošības vadības sertifikāta derīguma termiņa beigām, jaunais drošības vadības sertifikāts stājas spēkā atjaunošanas apstiprināšanas pabeigšanas dienā un ir derīgs ne ilgāk kā piecus gadus kopš esošā drošības vadības sertifikāta derīguma termiņa beigu dienas.

13.13. Ja ir pabeigta atjaunošanas apstiprināšana un jaunu drošības vadības sertifikātu nevar izsniegt vai nogādāt uz kuģa pirms esošā sertifikāta derīguma termiņa beigām, administrācija vai administrācijas atzīta organizācija var apliecināt esošo sertifikātu, un šāds sertifikāts ir jāpieņem kā derīgs turpmākajā laikā, kas nepārsniedz piecus mēnešus kopš derīguma termiņa beigām.

13.14. Ja brīdī, kad beidzas drošības vadības sertifikāta derīguma termiņš, kuģis neatrodas ostā, kurā jāveic tā atbilstības apstiprināšana, administrācija var pagarināt drošības vadības sertifikāta derīguma termiņu, taču šo pagarinājumu piešķir vienīgi tādēļ, lai kuģis varētu pabeigt reisu līdz ostai, kurā jāveic tā atbilstības apstiprināšana, un vienīgi tajos gadījumos, kad tam ir pienācīgi iemesli un saprātīgs pamatojums. Drošības vadības sertifikātu pagarina uz laiku, kas nepārsniedz trīs mēnešus, un kuģim, kuram ir piešķirts pagarinājums, pēc ierašanās ostā, kurā jāveic tā atbilstības apstiprināšana, nav tiesību, pamatojoties uz šādu pagarinājumu, atstāt ostu bez jauna drošības vadības sertifikāta. Kad ir pabeigta atjaunošanas apstiprināšana, jaunais drošības vadības sertifikāts ir derīgs ne ilgāk kā piecus gadus kopš esošā drošības vadības sertifikāta derīguma termiņa beigu dienas, iekams vēl nebija piešķirts pagarinājums.”

# 14. PAGAIDU SERTIFIKĀCIJA

11. Šīs sadaļas 14.4.3. punkta pēc vārdiem “ieplānojusi veikt kuģa” iekļauj vārdu “iekšējo”.

# PAPILDINĀJUMS

**Atbilstības dokumenta, drošības vadības sertifikāta, pagaidu atbilstības dokumenta un pagaidu drošības vadības sertifikāta veidlapas**

**DROŠĪBAS VADĪBAS SERTIFIKĀTS**

12. Pēc spēkā esošā veidlapas “STARPPOSMA APSTIPRINĀŠANAS UN PAPILDU APSTIPRINĀŠANAS (JA VAJADZĪGS) APLIECINĀJUMS” pievieno šādu jaunu veidlapu:

# “Sertifikāts Nr.

**APLIECINĀJUMS TAM, KA IR PABEIGTA ATJAUNOŠANAS APSTIPRINĀŠANA UN PIEMĒROJAMS *ISM* KODEKSA B DAĻAS 13.13. PUNKTS**

Kuģis atbilst attiecīgajām *ISM* kodeksa B daļas prasībām, un saskaņā ar *ISM* kodeksa B daļas 13.13. punktu sertifikāts ir atzīstams par derīgu līdz …………………….

Paraksts ..............................

*(Pilnvarotās amatpersonas paraksts)*

Vieta ..............................…..

Datums ..................................

*(Iestādes zīmogs vai spiedogs atkarībā no konkrētā gadījuma)*

# APLIECINĀJUMS SERTIFIKĀTA DERĪGUMA TERMIŅA PAGARINĀŠANAI LĪDZ BRĪDIM, KAD TIEK SASNIEGTA OSTA, KURĀ VEICAMA ATBILSTĪBAS APSTIPRINĀŠANA, JA PIEMĒROJAMS *ISM* KODEKSA B DAĻAS 13.12. PUNKTS, VAI UZ PAPILDU LAIKA POSMU, JA PIEMĒROJAMS *ISM* KODEKSA B DAĻAS 13.14. PUNKTS

Šo sertifikātu saskaņā ar *ISM* kodeksa B daļas 13.12. punkta vai B daļas 13.14. punkta noteikumiem pieņem kā derīgu līdz …………………

Paraksts ..............................

*(Pilnvarotās amatpersonas paraksts)*

Vieta ..............................…..

Datums ..................................

*(Iestādes zīmogs vai spiedogs atkarībā no konkrētā gadījuma)*”